softcatala/Softcatala-Web-Texts-Dataset huggingface dataset:
Softcatalà participa en la campanya d'alfabetització digital de la Regidoria Ciutat del Coneixement
2006-03-31 00:00:00

La [Regidoria Ciutat del Coneixement](http://w3.bcn.cat/V33/Home/V33HomeLinkPl/0,3249,30233995_30277348_1,00.html) de l'[Ajuntament de Barcelona](http://www.bcn.cat/) està promovent una [campanya d'alfabetització digital](http://w3.bcn.cat/V01/Serveis/Noticies/V01NoticiesLlistatNoticiesCtl/0,2138,70731677_70768215_1_105154127,00.html). La nova iniciativa, en la línia de treball oberta destinada a fomentar l'ús de les noves tecnologies per part de la població i, després de la [campanya Cibercivisme](http://w3.bcn.cat/V33/Home/V33HomeLinkPl/0,3249,30233995_93487202_1,00.html), distribuirà aquesta vegada, en forma de 7 fascicles informatius gratuïts, uns tutorials d'ús de diverses aplicacions informàtiques de programari lliure. L'objectiu de la iniciativa és fomentar l'ús d'aquest tipus d'aplicacions. [Softcatalà](http://www.softcatala.org) ha participat activament en la redacció dels fascicles, que es publicaran segons la [llicència Creative Commons Reconeixement-NoComercial-CompartirIgual 2.5 Espanya](http://creativecommons.org/licenses/by-nc-sa/2.5/es/legalcode.ca) i es podran descarregar gratuïtament per Internet. La campanya ha començat ja durant aquest mes de març amb l'edició d'un fascicle [d'introducció del programari lliure](http://w3.bcn.cat/ComuCDA/PaginaIntermediaVw/0,2205,70731677_70768215_1,00.html?link=/fitxers/regciutatconeixement/fascicle1webtancat.336.pdf) i acabarà el març de l'any vinent. El calendari de distribució dels fascicles previst és el següent: * GNU/Linux (sistema operatiu) març de 2006 * Firefox (navegador) maig de 2006 * ThunderBird (correu-e) i Gaim (missatgeria instantània) juliol de 2006 * Gimp i Inkscape (tractament gràfic) setembre de 2006 * OOo Write (tractament de textos) i OOo Calc (full de càlcul) novembre de 2006 * OOo Impress (presentacions) i OOo Draw (dibuix) gener de 2007 * OOo Base (gestor de bases de dades) març de 2007 La iniciativa, encara que destinada a la població en general, va enfocada principalment a qui no té accés a les noves tecnologies o no en té prou coneixement i per aquest motiu, els fascicles, a part de poder descarregar-se lliurement a través del web, es distribuiran en centres públics com biblioteques, casals de gent gran, escoles, centres cívics o associacions de caire social. Es distribuiran un total de 25.000 còpies per cadascun. [Softcatalà](http://www.softcatala.org) és una associació sense ànim de lucre que treballa per a la normalització de la llengua catalana en el sector informàtic relacionat amb Internet i les noves tecnologies a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a <http://www.softcatala.org>.
Reunió dels grups locals per a la GUADEC 2006 a Vilanova i la Geltrú
2006-04-02 00:00:00

El dissabte 8 d'abril s'ha convocat la primera reunió destinada als diferents grups i entitats que vulguin col·laborar en l'organització de la [GUADEC 2006](http://www.guadec.org/GUADEC2006), que se celebrarà enguany a [Vilanova i la Geltrú](http://ca.wikipedia.org/wiki/Vilanova_i_la_Geltrú) del 24 al 30 de juny. LA GUADEC és una conferència anual d'abast internacional centrada en el desenvolupament i promoció de l'entorn d'escriptori [GNOME](http://www.softcatala.org/wiki/GNOME_Usuaris). Aquesta és un esdeveniment de referència internacional que cada any acull a pioners, programadors i curiosos del camp del programari lliure. Després d'una [intensa campanya](http://guadec.rinho.net/suports.php) promoguda des de la comunitat per tal que aquest esdeveniment pogués tenir seu a la ciutat comtal, la proposta va ser finalment l'escollida i posteriorment es traslladà al municipi costaner del Garraf. La reunió del dia 8 servirà per a conèixer les instal·lacions on tindrà lloc la conferència i al mateix temps coordinar les accions necessàries perquè pugui ser un èxit amb la complicitat i participació del teixit local del país. Per a aquest propòsit, ja existeix una [llista de correu](http://mail.gnome.org/mailman/admin/guadec-local/) oberta a tothom qui estigui interessat en ajudar-hi. El lloc de trobada de la reunió del dia 8 d'abril serà l'edifici principal de l'Escola Politècnica i Superior d'Enginyeria, davant de l'estació de RENFE de Vilanova i la Geltrú, a les 11 del matí. [Com arribar-hi](http://www.epsevg.upc.edu/escola/localitzacio.asp).
Es presenta un CD de música catalana sota Creative Commons i la traducció del llibre "Programari lliure, societat lliure"
2006-04-10 00:00:00

La Secretaria de Telecomunicacions i Societat de la Informació [ ha presentat](http://www.lafarga.org/node/1131) el CD "Música Lliure" que compil·la vint cançons de diversos estils que tenen llicència [Creative Commons](http://cat.creativecommons.org/). El formen [dinou temes](http://www.culturalliure.cat/musica_lliure.php) inèdits de grups i bandes musicals dels Països Catalans i una cançó cedida de Gilberto Gil, músic i ministre de Cultura del Brasil. El CD l'han impulsat la Fundació Observatori per a la Societat de la Informació de Catalunya (FOBSIC) i el grup Enderrock, editor de diverses publicacions musicals. Enderrock és la primera publicació europea que, seguint l'exemple de la revista nord-americana Wired, ha impulsat una edició d'un CD col·lectiu amb llicència Creative Commons. Alguns dels artistes, grups i bandes que han participat al «Música lliure» ja havien publicat amb les llicències Creative Commons, però d'altres han llicenciat temes inèdits per primera vegada i per donar suport a la iniciativa. Són cançons la llicència de les quals permetrà que es puguin copiar, remesclar o versionar, sempre sense finalitat comercial. Tots els artistes intervenen gratuïtament en el CD. La peça 'Oslodum' de Gilberto Gil ja va publicar-se al [CD de la revista Wired](http://creativecommons.org/wired/) i es l'enllaç simbòlic entre les dues edicions. El CD-ROM es distribuirà durant aquest abril amb la revista Enderrock i a partir del mes de maig les cançons es podran descarregar gratuïtament des del web Cultura lliure en format .mp3 i en format lliure .ogg. L'únic precedent de disc en llengua catalana sota llicències Creative Commons és el també recent «Els Llops no ploren» del grup punk/rock Roig, [presentat a Radio Indymedia](http://radio.indymedia.org/news/2006/03/9167.php) i una peça del qual també hi és en aquesta mateixa iniciativa. Durant la presentació també es va anunciar la disponibilitat de la traducció al català del llibre de Richard Stallman ["Programari lliure, societat lliure"](http://www.culturalliure.cat/llibre2.php). Es tracta d'un conjunt d'articles que tracten temes com les llicències del programari lliure, el copyleft i el copyright, entre altres. Aquest se suma a la traducció del llibre [Free as in Freedom](http://www.softcatala.org/projectes/faif/) que tracta sobre la biografia d'en Richard Stallman escrit per en Sam Williams.
La Generalitat de Catalunya edita un CD-ROM amb programari en català
2006-04-17 00:00:00

La Secretaria de Telecomunicacions i Societat de la Informació [ha produït](http://www10.gencat.net/dursi/ca/si/sc_cd_programari_lliure_2.htm) una nova edició del CD-ROM de programari titulat "Programari en català. Perquè el teu ordinador parli com tu". Concretament, se n'han fet 300.000 unitats a distribuir entre diverses publicacions en català, entre altres canals de distribució com ara la Xarxa de Telecentres de Catalunya. El CD-ROM es podrà trobar encartat a Descobrir Catalunya (24 d'abril), Sàpiens (24 d'abril), Nat (24 d'abril), Presència: amb El Punt (30 d'abril), Segre (30 d'abril), Regió 7 (29 d'abril), El 9 Nou (28 d'abril), El 3 de Vuit (28 d'abril) i Diari de Sant Cugat (27 d'abril), Avui (30 d'abril), Enderrock (2 de maig) i El Temps (2 de maig). Aquesta iniciativa, que enguany ha comptat amb el proveïment de programari per part de la Corporació Catalana de Ràdio i Televisió Interactiva (CCRTVi), Google, Microsoft, PalmCAT i Softcatalà, s’emmarca en la política del Departament d’Universitats, Recerca i Societat de la Informació per normalitzar la nostra llengua en el camp de les tecnologies de la informació i la comunicació. Continguts del CD-ROM: GNU/Linux Firefox 1.5.0.1 (navegador) Thunderbird 1.5 (gestor de correu electrònic) OpenOffice.org 2.0.2 (ofimàtica) spell (corrector ortogràfic) Mac OS Firefox 1.5.0.1 (navegador) Thunderbird 1.5 (gestor de correu electrònic) Nvu 1.0 (editor web) Palm OS DB (base de dades) Weasel Reader (lector de documents) SiEd (editor de textos) Plucker Viewer (visor web) Plucker Desktop per a Windows (adaptador de pàgines web) Memòria (joc de taula) fDic (diccionari de mots encreuats) VfsBackup (copiador de seguretat) Plogit (gestor de blocs) Cultura lliure (llibre del creador de Creative Commons) Solitari (joc de taula) Fuel (gestor de despeses de vehicles) rfTidy (gestor de contactes) Windows Firefox 1.5.0.1 (navegador) Thunderbird 1.5 (gestor de correu electrònic) OpenOffice.org 2.0.2 (ofimàtica) Gimp 2.2.8 (editor d'imatges) AbiWord 2.4.3 (editor de text) Nvu 1.0 (editor web) Gaim 1.5 (missatgeria instantània) 7-Zip 4.32 (compressor de fitxers) Opera 8.01 (navegador) Salt 3.0 (traductor/corrector de text) Inkscape 0.43 (editor d'imatges) SeaMonkey 1.0 (navegador/gestor correu/editor web...) El Missatger (missatgeria instantània) Picasa (gestor/editor d'imatges) Interfície en català per al Windows XP Interfície en català de l'Office 2003 Edition Microsoft SMS Sender (comunicació SMS) Microsoft Calculator Plus (calculadora/conversor) El CD dóna dreta una oferta de registre de domini .cat a 7€ per un any. També s'inclouen explicacions de com prevenir riscos per a la salut en l'ús d'ordinadors, què és la Xarxa de Telecentres de Catalunya, com configurar la pàgina inicial del teu navegador en català i moltes coses més, com ara llibres sobre programari i cultura lliure per quan deixis l'ordinador.
La plataforma Todoscontraelcanon.es va lliurar al Senat Espanyol les signatures
2006-05-07 00:00:00

Actualment, tots els CDs i DVDs verges que adquirim estan subjectes al pagament de l'anomenat cànon per còpia privada. Es tracta d'una taxa que vol compensar els autors per les còpies privades d'obres amb drets d'autor (principalment CDs de música i pel·lícules en DVD). Dos són els motius principals de crítica que el cànon ha suscitat en les comunitats d'internautes i els usuaris d'informàtica en general: En primer lloc, s'ha criticat que l'aplicació indiscriminada de la mesura és injusta. Per exemple, a Espanya totes les dades dels judicis s'enregistren en suports digitals i cadascun d'aquests CDs o DVDs paga el canon, encara que ni un de sol serà per a fer còpies privades d'obres amb drets d'autor. En segon lloc, es critica la manca de democràcia i transparència de les organitzacions de gestió de drets d'autors, que són les beneficiàries directes del canon i el fet que només una part ínfima del canon arriba finalment als autors. Per això, diverses organitzacions varen endagar la plataforma Todoscontraelcanon.es. El matí del passat dimecres de 3 de maig, les organitzacions firmants de la plataforma Todoscontraelcanon.es varen presentar al Senat Espanyol les signatures de recolzament recollides durant la campanya en representació de 98320 ciutadans, d'acord amb les dades següents: \- 31.421 persones que han subscrit el manifest a títol individual. \- 106 Empreses i Organitzacions que han subscrit el manifest de forma col·lectiva en representació dels 66.899 membres de les organitzacions esmentades. I en representació de les Asociacions i Federacions empresarials, d'usuaris i consumidors que promouen la iniciativa . Més informació: [Todoscontraelcanon.es](http://todoscontraelcanon.es)
Actualització dels programes Mozilla
2006-05-10 00:00:00

En les darreres setmanes hi ha hagut importants actualitzacions de seguretat del [Firefox](http://www.softcatala.org/wiki/Firefox), el [Thunderbird](http://www.softcatala.org/wiki/Thunderbird) i el [SeaMonkey](http://www.softcatala.org/wiki/SeaMonkey). Si utilitzeu una versió 1.5 del Firefox o el Thunderbird, molt segurament quan comenceu una sessió i estigueu connectat a Internet haureu rebut un avís que us informa que s'ha baixat un pedaç i s'actualitzarà la versió del vostre navegador. Si no és així, aneu a la pestanya Actualització de la secció Avançat des d'Eines > Opcions (Edita > Preferències a GNU/Linux o Firefox > Preferències a Mac OS X) i comproveu si estan activades les caselles d'actualització automàtica. Podeu esbrinar la versió de l'aplicació des d'Ajuda > Quant al Firefox/Thunderbird (Firefox > Quant al Firefox/Thunderbird a Mac OS X) i des del mateix menú també comprovar les actualitzacions de seguretat disponibles. Si encara estiguéssiu fent servir una versió 1.0.x, malgrat podeu continuar actualitzant-la, és recomanable que us passeu a la darrera versió 1.5.x. Per a això, caldrà que us baixeu una versió binària de la xarxa. Si tinguéssiu una versió anterior que proporciona la vostra distribució de GNU/Linux, haureu d'esperar fins que aquesta tregui les corresponents actualitzacions o bé podeu instal·lar el programa de forma independent [seguint aquestes instruccions](http://www.softcatala.org/wiki/Instal%C2%B7laci%C3%B3_del_Firefox). Com ja vam anunciar fa uns mesos, la clàssica suite de [Mozilla](http://www.softcatala.org/wiki/Mozilla) deixa de tenir suport com a tal i passa a rebre el nom de SeaMonkey. Si encara feu servir el Mozilla, és molt recomanable per qüestions de seguretat que el substituïu per el SeaMonkey. Simplement desinstal·leu el primer i instal·leu aquesta nova aplicació, que només difereix pel nom i per ser una versió més avançada de la primera. No ha d'haver-hi cap problema en el procés i el SeaMonkey utilitzarà les mateixes preferències que teníeu originalment en el Mozilla, amb correu inclòs. Si ja el teníeu instal·lat, aquest us avisarà si hi ha noves actualitzacions. Podeu comprovar que teníeu activada aquesta opció al menú Avançat > Instal·lació de programari, accessible des d'Eines > Opcions (Edita > Preferències a GNU/Linux o Firefox > Preferències a Mac OS X). En aparèixer una nova versió, s'obrirà una finestra des d'on podreu baixar la versió més adient per al vostre sistema. A partir d'aquell moment, només cal que gaudiu de les noves versions. Finalment, no oblideu tenir sempre present sempre la [vostra privadesa i seguretat](http://www.softcatala.org/wiki/Mozilla:Consells_de_seguretat).
Presentació de la traducció de l'OpenOffice.org 2.0 al català a Barcelona el dimarts 16 de maig
2006-05-11 00:00:00

Sun Microsystems, un dels proveïdors més importants de solucions informàtiques globals, i Softcatalà, una associació sense ànim de lucre que fomenta l'ús del català a les noves tecnologies, tenen el plaer de convidar-vos a la presentació que tindrà lloc dimarts vinent, 16 de maig de 2006, a les 11:00 hores del matí, a la Sala de Juntes del Rectorat de la [Universitat de Barcelona](http://www.ub.es). En l'esdeveniment comptarem amb la presència de: Jordi Matas, vicerector de Relacions Institucionals, Comunicació i Política Lingüística de la Universitat de Barcelona; Miquel Pueyo, Secretari de Política Lingüística de la Generalitat de Catalunya; Josep Fígols, Responsable de l'oficina de Barcelona de Sun Microsystems; i, Jesús Corrius, membre de Softcatalà i cap de projecte de la traducció al català d'OpenOffice.org. Durant la roda de premsa s'anunciarà el llançament de l'OpenOffice.org 2.0 en català, el paquet ofimàtic més modern disponible en aquesta llengua. L'OpenOffice.org 2.0 és lliure i inclou un processador de textos, un gestor de fulls de càlcul, un programa de gràfics vectorials, un gestor de bases de dades i una aplicació per a edició d'HTML i presentacions. Es pot baixar gratuïtament des d'Internet. Tot esperant poder comptar amb la vostra assistència, rebeu una salutació ben cordial. DATA: Dimarts, 16 de maig de 2006 HORA: 11:00am LLOC: Universitat de Barcelona Sala de Juntes del Rectorat Gran Via de les Corts Catalanes, 585 08007 Barcelona L'acte és obert a tothom i és d'accés gratuït.
En procés la traducció oficial de les WCAG 1.0 al català
2006-05-16 00:00:00

El Consorci World-Wide Web (W3C- http://www.w3.org/) va emprendre fa anys una iniciativa (WAI - http://www.w3.org/WAI/) per aconseguir que els llocs web fosin accessibles per tothom, en especial per a la gent amb discapacitats. El resultat més conegut han estat les directrius Web Content Accessibility Guidelines 1.0, de l'any 1999, que han estat adoptades com a obligatòries per la legislació de diversos estats, entre altres l'espanyol. Aquestes directrius van ser traduïdes l'any 2001 per un grup de professors de la Facultat de Biblioteconomia i Documentació de la Universitat de Barcelona (Mireia Ribera, Andreu Sulé i Miquel Térmens) i estan disponibles a: http://www.ub.es/biblio/bid/06w3c.htm. A finals de l'any passat el W3C va establir un nou procediment per validar i autoritzar traduccions oficials dels seus documents en cada idioma, que fins llavors es feien de forma lliure. Davant d'això, hem cregut que és bo que el català compti amb les directrius d'accessibilitat al web reconegudes com a traduccions oficials i hem iniciat el procés per aconseguir-ho. La iniciativa compta amb el recolzament, a més a més de la Universitat de Barcelona, de l'Oficina Espanyola del W3C, de la Fundació ONCE, de la Fundació SIDAR, de la Fundació de Cecs Manuel Caragol, de l'Associació Interació Persona-Ordinador (AIPO) i del TERMCAT. L'equip també ha expressat la seva intenció d'obtenir més endavant el reconeixement de traducció oficial per a la versió 2.0 de les WCAG, tan aviat com surti aprovada. La candidatura d'aquesta traducció de les WCAG 1.0 ha estat acceptada pel W3C i ara es troba en fase d'exposició pública per mitjà d'una llista de distribució. Encoratgem a tothom a participar-hi activament fent arribar els seus comentaris o suggeriments de canvis. \- Com subscriure's a la llista de distribució:Tothom si pot subscriure. Només cal enviar un missatge amb l'assumpte "subscribe" a: public-auth-trans-ca-request@w3.org Després cal seguir les instruccions de validació, que potser són un xic feixugues. \- Tots els missatges s'han de fer arribar a: public-auth-trans-ca@w3.org \- L'esborrany de traducció, que anirà incorporant tots els canvis aprovats per la llista, es troba a: http://www.ub.es/biblio/bid/06w3c.htm Comptem amb vosaltres per poder millorar aquest document i aconseguir una traducció autoritzada al català de qualitat. Creiem que aquest és un procés més que contribueix a consolidar el català com a llengua reconeguda i consolidada al web.
OpenTrad: El primer traductor en codi lliure per a les quatre principals llengües a l'Estat espanyol
2006-06-05 00:00:00

El passat 30 de maig es presentà a la [Universitat Politècnica de Catalunya](http://www.upc.es) el projecte [OpenTrad](http://www.opentrad.org/): El primer traductor automàtic del castellà a les quatre principals altres llengües de l'Estat (i viceversa). El programari, capaç actualment de treballar textos i documents en format TXT, HTML i RTF i també adreces web, tradueix de forma automàtica en les direccions següents: \- Espanyol <\--> Català (amb un marge d'error del 3,8%). \- Espanyol <\--> Gallec (amb un marge d'error del 4,8%). \- Espanyol ---> Euskera (amb un marge d'error del 24,8%). El sistema, que està disponible per a descàrrega des de [SourceForge](http://www.sourceforge.net), un dels grans dipòsits internacionals de programari lliure, es basa en dos motors de traducció programats en C++ : Un per a parells de llengües pròximes (com el català, l'espanyol i el gallec), anomenat [Apertium](http://apertium.sourceforge.net/), i un altre per a parells de llengües més divergents (com l'espanyol i l'euskera), anomenat [Matxin](http://matxin.sourceforge.net/). OpenTrad ha estat desenvolupat per a 4 universitats ([Universitat Politècnica de Catalunya](http://www.upc.es), [Universitat de Vigo](http://www.uvigo.es/), [Universitat d'Alacant](http://www.ua.es/va/) i la [Universitat del País Basc](http://www.ehu.es/)) i almenys tres empreses més amb el finançament parcial del [Ministeri d'Indústria, Turisme i Comerç](http://www.mityc.es) a través d'un [programa PROFIT](http://www.mityc.es/profit/). El fet que el sistema s'hagi alliberat en [llicència GPL](http://ca.wikipedia.org/wiki/GPL) possibilita que usuaris i desenvolupadors interessats puguin integrar-lo en les seves aplicacions. ["La Voz de Galicia"](http://www.lavozdegalicia.es/), per exemple, l'ha aprofitat per a generar la [versió electrònica del diari en gallec](http://www.lavozdegalicia.es/inicio/index.htm?idioma=galego).
La Universitat de Perpinyà és l'única universitat dels Països Catalans que no té el web en català
2006-06-08 00:00:00

En el marc d'[Identi'CAT 2006](http://www.airenou.cat/identi-cat/2006-manifest.htm) a final del taller-xerrada sobre la informàtica i la presència del català a Internet, es va [decidir de demanar oficialment](http://www.airenou.cat/opina/060527-up.htm) a la [Universitat de Perpinyà](http://www.univ-perp.fr/) (UdP) que publiqui la versió catalana del seu web. Joan Soler i Martí, iniciador i responsable del [Baròmetre de l'ús del català a Internet](http://wiccac.cat/webscat.html) va aprofitar el marc de l'Identi'CAT 2006 per denunciar el fet que totes les Universitats dels Països Catalans que formen part de la [Xarxa d'universitats Joan Lluís Vives](http://www.vives.org/) totes disposen d'una versió en català de la seva pàgina, excepte en el cas de la Universitat de Perpinyà. Davant d'aquest fet no podem callar. Els intervinents en el marc de la xerrada: 

  * Rafael Badia i Berga per [WICCAC](http://www.wiccac.cat)
  * Joan Soler i Martí pel [Baròmetre](http://wiccac.cat/webscat.html)
  * Toni Hermoso Pulido per [Softcatalà](http://www.softcatala.cat)
  * Gil Forcada i Codinachs per [Guifi.net](http://www.guifi.net)
  * Teo Vidal i Sol per [Vilaweb Catalunya Nord](http://www.vilaweb.cat/www/catalunyanord/)

i l'entitat [Aire Nou de Bao](http://www.airenou.cat) i tots els presents a l'acte firmen aquesta demanda:  Senyor President Dissabte 27 de maig a Bao, en el marc d'Identi'CAT 2006, un taller xerrada va reunir unes quantes persones del món de la informàtica. Joan Soler i Martí, iniciador i responsable del Barometre va llistar la presència del català a Internet per gènere, per àmbit, per estats, per administracions.... El món universitari aconsegueix el millor nivell de presència amb 95% de webs en llengua catalana. Sigui 20 de les 21 Universitats catalanes tenen portal en llengua catalana. L'única que falta és la Universitat de Perpinyà. Per això us demanem que rectifiqueu aquesta mancança. Segur que fareu el màxim amb el mínim de temps Cordialment En nom de l'assistència, els airenovencs
Primera conferència de GNOME en l'àmbit català (24 de juny)
2006-06-12 00:00:00

El proper dia 24 de juny, tindrà lloc la primera Conferència de GNOME en l'àmbit català. La [GUADEC-CA](http://www.gnome.cat/Conferencia_GNOME) és una conferència que té com a objectiu donar a conèixer, dinamitzar i incentivar l'ús de GNOME en l'àmbit català. [GNOME](http://www.gnome.cat/) és un entorn d'escriptori lliure per a Linux, que ofereix una interfície intuitiva i atractiva als usuaris, així com una plataforma de desenvolupament amb un extens conjunt d'eines per a construir aplicacions. Aquesta primera edició de la conferència es realitza dins del marc d'activitats de la [GUADEC](http://www.guadec.org), la Conferència Europea de GNOME que aquest any té lloc a Vilanova i la Geltrú. Per a més informació i per registrar-vos com a assistent podeu consultar: http://www.gnome.cat/Conferencia_GNOME. Dins de les activitats que es durant a terme hi haurà tallers sobre desenvolupament d'aplicacions en entorn GNOME, el entorn de desenvolupament Mono, i la traducció al català d'aquest entorn.
Softcatalà presenta la traducció al català de l'OpenOffice.org 2.0.3
2006-07-06 00:00:00

L'[OpenOffice.org](http://www.openoffice.org) 2.0.3 és el paquet ofimàtic lliure i gratuït més complet que existeix actualment. Té tot el que podeu esperar d'un paquet ofimàtic i, a més a més, en català. Podeu crear documents dinàmics, analitzar dades, dissenyar presentacions atractives i produir dibuixos espectaculars. L'OpenOffice.org 2.0.3 ha estat desenvolupat durant més de dos anys per la comunitat OpenOffice i es troba disponible per a sistemes Windows, GNU/Linux i Unix. És el primer paquet ofimàtic que ofereix suport integral al nou estàndard Open Document Format que recentment ha aprovat el comitè internacional d'estàndards ISO/IEC. El format OpenDocument pot utilitzar-se amb qualsevol aplicació ofimàtica, sense por d'haver de dependre d'un proveïdor específic ni dels termes de llicència, amb la seguretat que els documents es podran llegir, editar i imprimir en un futur. El paquet ofimàtic incorpora un mòdul de base de dades (Base), per a complementar el processador de textos (Writer), el gestor de fulls de càlcul (Calc) i el de presentacions (Impress), i l'eina de dibuix (Draw). Els usuaris, doncs, disposen de tots els recursos necessaris per a ser productius en un món modern. L'OpenOffice.org és lliure, això vol dir que ofereix la llibertat d'utilitzar, d'estudiar, de millorar i de compartir el programari Les millores de la nova versió 2.03 inclouen: \- Millora en el rendiment. Per exemple, 23% de millora en operacions en el full de càlcul. \- Millores en la compatibilitat amb formats del Microsoft Office. \- Noves opcions d'integració de correu electrònic per usuaris que vulguin enviar correus amb adjuncions. \- Més llengües amb possibilitat de tesaurus. \- Resoltes diverses vulnerabilitats de seguretat. Es recomana a tots els usuaris actualitzar-se a l'OpenOffice.org 2.03. Descàrrega Versió Windows http://www.softcatala.org/prog126.htm Versió GNU/Linux https://www.softcatala.org/pub/softcatala/openoffice Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a http://www.softcatala.org.
Softcatalà presenta un nou servei gratuït web de correcció ortogràfica en llengua catalana
2006-09-02 00:00:00

Des del dia d'avui, a l'adreça web http://www.softcatala.org/corrector/ hi ha disponible un nou servei gratuït en línia de correcció ortogràfica de textos en llengua catalana. Aquest servei permet als usuaris introduir qualsevol text i corregir-ne les errades ortogràfiques. El servei, que contempla les diferents variants dialectals del català, està basat en el corrector ortogràfic lliure utilitzat a programes com ara el paquet ofimàtic OpenOffice.org. Aquest corrector és una ajuda en la millora de la qualitat de textos en català. Els seus resultats, però, són orientatius, i en cap cas no substitueixen una correcció feta per un entès. Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a http://www.softcatala.org.
Disponible el GNOME 2.16 en català
2006-09-12 00:00:00

Recentment s'ha alliberat la versió 2.16 del [GNOME](http://www.gnome.org), un dels escriptoris més populars per a GNU/Linux, *BSD, Solaris i els sistemes UNIX en general. El GNOME incorpora tot un conjunt d'eines que cobreixen les necessitats d'un usuari informàtic normal: navegador web, navegador d'ajuda del sistema, gestor de fitxers, missatgeria instantània, gestor de paquets de programari, gestor d'arxius comprimits, reproductor de mitjans multimèdia, extractor d'àudio de CD, eines de desenvolupament, visualitzador de documents PDF i molt més. Actualització: [notes de la versió](http://www.gnome.org/start/2.16/notes/ca/) disponibles en català. En les últimes versions, el GNOME ha posat un èmfasi especial en diversos aspectes que n'han fet un escriptori diferent. La usabilitat, l'accessibilitat i la planificació de l'alliberament de versions són trets diferencials que, sens dubte han influït positivament en l'èxit del GNOME. Les distribucions Linex, Guadalinex, Molinux, Fedora i Ubuntu, o a Catalunya la distribució Linkat per posar alguns exemples, l'han escollit com a escriptori per defecte. En aquesta nova versió s'han inclòs dues noves aplicacions per a l'escriptori: el programa de notes Tomboy i el llançador de miniaplicacions Deskbar. Els usuaris de portàtils es beneficiaran del «GNOME Power Manager», la nova aplicació per a la gestió de la bateria. A més de nou programari, les biblioteques del GNOME han rebut moltes optimitzacions per fer que consumeixin menys memòria i reduir el temps d'inici de les aplicacions. Així, s'ha reduït en varis segons el temps d'entrada a la sessió. L'escriptori GNOME s'allibera cada sis mesos amb moltes característiques noves, millores, correccions de defectes i traduccions. El GNOME 2.16 continua amb la seva tradició i inclou moltes característiques interessants i correccions per a centenars d'errors. Per a aprendre més sobre el GNOME i les qualitats que el diferencien d'altres entorns d'escriptori d'ordinador (com ara usabilitat, accessibilitat, internacionalització i llibertat) visiteu la pàgina «Quant al GNOME» de la [comunitat catalana de GNOME](http://www.gnome.cat/). Softcatalà és una associació sense ànim de lucre que treballa per a la normalització de la llengua catalana en el sector informàtic relacionat amb Internet i les noves tecnologies a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a http://www.softcatala.org. Si voleu col·laborar en la traducció del GNOME, apunteu-vos a la llista de traducció que hem creat. Podeu trobar més informació sobre com participar-hi a la nostra pàgina del [Projecte GNOME en català](http://www.softcatala.org/wiki/GNOME).
Es publica la versió 1.0 de la distribució d'ensenyament GNU/Linux Linkat
2006-09-13 00:00:00

Des d'ahir es troba disponible la versió 1.0 de la [Linkat](http://linkat.xtec.net/), la distribució de GNU/Linux del Departament d'Educació i Universitats, que podeu descarregar des [del portal de l'XTEC](http://linkat.xtec.net/portal/content/view/69/148/). La Linkat 1.0 es pot fer servir en modalitat d'arrencada automàtica (CD autònom), tant des del CD-ROM com des del DVD. Aquesta modalitat permet tastar el funcionament del sistema sense que calgui instal·lar res ni modificar la configuració de l'ordinador. La LinkAt es pot aconseguir amb un complet paquet que inclou un manual d'ús, la guia breu i l'edició en CD-ROM i DVD que s'està enviant a tots els centres educatius públics de Catalunya durant aquest mes de setembre. La resta d'entitats de caire educatiu que estiguin interessades a fer-la servir poden sol·licitar-ne gratuïtament un exemplar escrivint un missatge a l'adreça electrònica [linkat@xtec.cat](mailto:linkat@xtec.cat) La Linkat ha estat provada satisfactòriament en una vintena de centres pilot durant el proppassat curs 2005-2006. El nombre de centres participants en l'experiència s'anirà ampliant progressivament al llarg d'aquest curs. D'altra banda, està prevista la realització d'un seguit d'actuacions per donar a conèixer el projecte Linkat als centres educatius i difondre'n l'ús. Linkat també es pot descarregar des del servidor [ftp de Softcatalà](https://www.softcatala.org/pub/linkat/1.0/).
Localret publica guies metodològiques gratuïtes sobre Societat de la Informació
2006-09-18 00:00:00

[Localret](http://www.localret.es/) publica un seguit [de guies metodològiques gratuïtes](http://www.localret.es/guies/), adreçades als tècnics municipals i als càrrecs electes locals, sobre aspectes relacionats amb la Societat de la Informació. Les guies tracten temes com ara el programari lliure, la protecció de dades per als ens locals, la televisió digital terrestre, les xarxes alternatives per a una banda ampla interactiva, la implantació de la tecnologia PLC a les xarxes elèctriques municipals, la tecnologia Wi-Fi, les telecomunicacions mòbils, els plans directors per a la societat del coneixement o les xarxes de TV per cable. Aquestes guies es poden baixar des del lloc web de Localret directament.
Softcatalà presenta la versió 4.0 (en proves) del seu Recull de termes
2006-09-20 00:00:00

Quatre anys després de la darrera versió, Softcatalà presenta la versió 4.0 (en proves*) del seu Recull de termes. Durant aquesta període s'han normalitzat nombrosos termes relacionats amb la informàtica i la Societat de la Informació, per la qual cosa es feia necessari posar el Recull al dia. Aquesta nova versió pren com a base les anteriors; tots els termes existents, però, han estat verificats un per un i s'han canviat quan calia. També se n'ha descartat un cert nombre, especialment locucions verbals, que s'han considerat innecessaris. Alhora, s'hi han afegit diversos neologismes i una bona part de la terminologia publicada pel TERMCAT, Centre de Terminologia, organisme que n'està realitzant la revisió, així com diversos termes que han anat apareixent a noves aplicacions traduïdes per Softcatalà. D'altra banda, s'ha creat l'adreça electrònica recull@softcatala.org per tal que tothom qui vulgui pugui donar la seva opinió sobre el nou Recull; només cal enviar-hi un correu electrònic amb el comentari desitjat. No cal dir que també es pot utilitzar aquesta adreça per a enviar-hi suggeriments o propostes de nous termes, per a avisar de possibles errades, etc. També es pot accedir a la llista de correu pública [recull@softcatala.net](http://www.softcatala.org/llistes) amb la mateixa finalitat. El nou Recull de termes és accessible a tothom al servidor FTP de Softcatalà, a l'adreça [ https://www.softcatala.org/pub/beta/recull/4.0/beta1/](https://www.softcatala.org/pub/beta/recull/4.0/beta1/). *IMPORTANT: AQUESTA VERSIÓ POT TENIR ERRORS O OMISSIONS IMPORTANTS; ES FA PÚBLICA AMB L'ÚNICA FINALITAT DE RECOLLIR L'OPINIÓ DELS USUARIS.
L'XTEC fa disponible programari lliure portable en català
2006-09-22 00:00:00

Des del projecte [CDWEB](http://jasper.xtec.es:7451/cdweb/), un dipòsit de materials de formació proporcionat pel [Department d'Educació de la Generalitat de Catalunya](http://gencat.cat/educacio), s'ha fet disponible un recull d'aplicacions lliures portables en català. Les aplicacions portables són programes que poden portar-se en un dispositiu de memòria USB o bé tenir-los en una carpeta compartida a la xarxa. No cal instal·lar res, només clicar i executar l'aplicació. En aquest cas, es tracten d'aplicacions per a Windows i són una bona eina per a anar introduint els usuaris al programari lliure. El projecte original és [PortableApps](http://portableapps.com/) i des del Departament s'han aplicat els paquets de llengua disponibles a llocs com Softcatalà per a localitzar al català diferents aplicacions, com ara el Firefox, el GIMP o el Gaim. Podeu vistar la web [i baixar-vos-les del projecte CDWEB a l'XTEC](http://jasper.xtec.net:7451/cdweb/dades/comp/actual_matform/eines.html).
Softcatalà anuncia la disponibilitat de la nova versió de la seva memòria de traducció
2006-09-25 00:00:00

Una memòria de traducció és una base de dades que conté el text original d'un programa i la seva traducció a una llengua diferent a l'original, en aquest cas el parell anglès - català. Les memòries de traducció són útils principalment perquè augmenten la productivitat dels traductors, atès que no han de traduir les frases que ja apareixen a la memòria, augmenten l'homogeneïtat de les traduccions, i permeten consultar com s'ha traduït anteriorment cert terme o expressió. Són d'ús força estès en el món professional de la traducció. La versió que es publica conté les traduccions dels principals programes que Softcatalà ha traduït, s'hi inclouen l'OpenOffice.org 2.0, el Gnome 2.16, el Mozilla, el Firefox i Thunderbird, l'Abiword, el Netscape clàssic, i les eines de configuració i instal·lació de les distribucions de Linux Mandrake i Fedora. Teniu tota la informació sobre com utilitzar aquesta memòria de traducció i d'on baixar-la a http://www.softcatala.org/projectes/eines/mt/. Fent públic aquest corpus amb gairebé 100.000 frases traduïdes esperem posar la nostra experiència a l'abast de tothom que vulgui traduir programes en català, o que, simplement, tingui curiositat per aquest món de confluència entre la llengua i la informàtica. Softcatalà és una associació sense afany de lucre que treballa per la normalització de la llengua catalana en el sector informàtic, relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a http://www.softcatala.org.
Google presenta la versió preliminar del Google Desktop en català
2006-08-17 00:00:00

Google acaba de publicar la versió preliminar del [Google Desktop en català](http://desktop.google.com/ca/). Aquest és el segon programa que tradueix Google al català després que [fa uns mesos publiqués](http://www.softcatala.org/noticies/27012006359.htm) la versió en català del gestor fotogràfic Picassa. A diferència del tradicional cercador del Windows (o d'escriptoris de Linux), no només cerca el nom del fitxer, sinó que cerca a dins dels fitxers. Google Desktop escaneja un cop el disc dur, genera una base de dades, i a partir d'aquí les cerques es fan sobre la base de dades, obtenint-ne resultats a l'instant. A mida que anem afegim informació a l'ordinador, la base de dades es va actualitzant. El Google Desktop permet fer cerques en els missatges de correu electrònic, els historials web i les converses del xat. Inclou una gran biblioteca de ginys amb la qual podeu ampliar la seva funcionalitat amb notícies, estat del temps, informació borsària o recordatoris de tasca. Per a l'escriptori [Gnome](http://www.gnome.cat) existeix des fa temps [Beagle](http://beagle-project.org/) (el qual es troba en català des de fa un any). Beagle permet fer cerques en local al vostre ordinador i es troba disponible per a la majoria de distribucions. El gran avantatge de Beagle es que existeixen molts connectors i es capaç d'indexar i reconèixer fitxers en gran nombre de formats. Enllaços relacionats [Pàgina web del Google Desktop en català](http://desktop.google.com/ca/) [Nota de premsa oficial de Google](http://googleblog.blogspot.com/2006/06/spend-your-summer-with-google-desktop.html)
L'Ajuntament de Rubí publica el llibre Iniciació al Programari Lliure
2006-09-24 00:00:00

L'Ajuntament de Rubí ha presentat [Iniciació al Programari Lliure](http://guias-ubuntu.ourproject.org/index.php?title=Programari_Lliure) (140p), un llibre destinat a nous usuaris i centrat en les aplicacions lliures més populars: Firefox, Thunderbird, Gaim, OpenOffice.org, GIMP i Inkscape. L'obra està redactada en un llenguatge planer apte per a tots els públics i fa un ús extensiu de captures de pantalla i altres il·lustracions. L'Ajuntament ha imprès 15.000 còpies que seran distribuïdes gratuïtament entre la població i seran utilitzades als cursos de noves tecnologies impulsats des del consistori. El llibre ha estat escrit per [Quim Gil](http://desdeamericaconamor.org) i editat per [Edit Lin](http://librosdelinux.com), amb la col·laboració de [Carlos Fenollosa](http://weblog.topopardo.com/) i altres membres de la comunitat. Els continguts han estat publicats amb una llicència oberta i estan disponibles [al wiki de l'autor](http://guias-ubuntu.ourproject.org/index.php?title=Programari_Lliure). Tot i que està planejat repartir el llibre amb la combinació d'un LiveCD basat en Ubuntu i GNOME, el text és igualment vàlid per a usuaris d'altres sistemes operatius, incloent MS Windows. No és tracta d'un manual d'ús, sinó d'una guia d'iniciació que té com a objectiu despertar l'interès dels ciutadans i mostrar-los les vies per a seguir aprenent pel seu compte. Més informació a [la nota de premsa](http://www.rubidigital.info/houdini/comissionat/novetats/view.php?ID=41) i [el bloc de l'autor](http://desdeamericaconamor.org/blog/node/299).
2ona Setmana Tecnològica de Granollers del 2 al 7 d'octubre
2006-09-28 00:00:00

[La segona setmana Tecnològica de Granollers](http://www.ctug.net/agenda_detail?idagendaitem=1000464) es presenta, de forma similar a la [passada edició](http://www.softcatala.org/noticies/04112005333.htm), com uns dies per viure de ben a prop les noves tecnologies i conèixer les millores que aquestes ens aporten a tots els ciutadans, empreses i institucions de Granollers i comarca. [Diferents ponències, seminaris i tallers pràctics](http://www.ctug.cat/training?idscope=1000465) conformen la proposta d'enguany, a més d'un [concurs d'animació en 3D amb programari lliure](http://www.ctug.net/news_detail?idnewsitem=1000408) que donarà la possibilitat de conèixer els treballs dels joves creatius de la comarca. Però si hi ha una activitat que donarà un caire més lúdic a aquesta Setmana, una activitat que està a mig camí de l'espectacle i el coneixement, aquest és el LinuxShow. Una barreja de "performance", teatre de carrer i adoctrinament informàtic per tal d'explicar en què consisteix el programari lliure, el qual l'administració vol seguir fomentant. En definitiva, prop d'una quarentena d'actes gratuïts, que es desenvoluparan entre el 2 i el 7 d'octubre a les instal·lacions del CTUG i que us convidem a participar-hi activament.
Hackiluro: experimenta la teva llibertat!
2006-10-01 00:00:00

El 13, 14 i 15 d'octubre es celebrarà a Mataró el HackIluro06, el HackMeeting d'aquest any. Es farà al Centre Social Okupat La Fibra (al barri de Rocafonda). [Com arribar-hi](http://www.sindominio.net/hackmeeting/index.php/Com_arribar-hi). El hackmeeting és una trobada lliure i autogestionada que gira entorn de les noves tecnologies: les seves implicacions socials, la lliure circulació de sabers i tècniques, la privadesa, la creació col·lectiva, el conflicte telemàtic, la impunitat de grans corporacions del sector, i molt més. Venen persones d'arreu de l'estat ja que és la trobada anual de totes aquelles que veuen les tecnologies com una eina per transformar la realitat social que els preocupa. Aquest any tenim l'alegria de poder-lo rebre a Mataró, amb la il·lusió que les persones de Mataró i arreu puguin acostar-se i conèixer, conscienciar-se, aprendre, explicar, intercanviar al voltant de la tecnologia que cada dia és més present a la nostra vida diària. Amb una visió crítica que ens permet tenir altres perspectives del que potser ja coneixem. En els hackmeetings la dicotomia organitzador/assistent es dilueix per la necessitat d'autogestionar la trobada col·lectivament. NO és una party informàtica; Està obert a qui hi vulgui participar, és dinàmic per definició. Cada lloc en el qual es celebra ho fa únic i hi ha moltes maneres de viure'l i de concebre'l. Es componen de conferències, tallers, taules rodones i altres activitats. Per tenir més informació sobre tot el que s'hi farà pots visitar: http://www.sindominio.net/hackmeeting
Neix MusicaLliure.Net
2006-10-02 00:00:00

[MusicaLliure.Net](http://www.musicalliure.net) és un portal de difusió de música gratuïta en català que es pot descarregar legalment. Esperem que això acabi sent un punt de trobada entre músics i tots aquells que vulguin escoltar bona música en català, un lloc de promoció d'artistes i d'accés a la cultura. Actualment hi ha publicades cinquanta-sis cançons de dotze autors diferents, un aplec que creixerà a mesura que la pàgina vagi agafant volada. Més informació a [MusicaLliure.Net](http://www.musicalliure.net)
Softcatalà presenta la traducció al català de l'Inkscape 0.44-1
2006-10-07 00:00:00

L'[Inkscape](http://www.inkscape.org/) és una eina de dibuix de codi obert que fa servir el format de gràfics de vectors escalable SVG del World Wide Web Consortium (W3C). Algunes de les característiques suportades inclouen formes bàsiques, camins, textos, marcadors, clons, transparències, transformacions, degradats i agrupació. A més, l'Inkscape suporta metadades de Creative Commons, edició de nodes, capes, operacions de camins complexes, text a camí, text a formes i edició XML de l'SVG. També importa múltiples formats com EPS, PostScript, JPEG, PNG, BMP i TIFF i exporta a PNG així com múltiples formats basats en vectors. Dels molts canvis notables en la interfície d'usuari s'inclouen un diàleg de capes, selector de color adjuntat, un diàleg de preferències redissenyat, una barra d'eines de text i noves icones. D'altres canvis més profunds inclouen centres de rotació persistents, indicació d'estil interactiva en la barra d'eines, dreceres de teclat configurables, millores en el retolador cal·ligràfic i la nova característiques per "escolpir nodes". A més, l'exportació en PDF suporta transparències. Quant al projecte Inkscape en català Softcatalà ha preparat paquets d'instal·lació de l'Inkscape per als usuaris catalanoparlants. Tot i que els instal·lables proporciontas pel projecte Inkscape disposen de la traducció en català per a l'aplicació, el paquet que podeu descarregar de Softcatalà té alguns tutorials traduïts addicionals i instal·lació completa en català, a més d'ocupar menys espai en disc ja que s'han suprimit la resta d'idiomes en què es troba disponible l'aplicació. Sistemes operatius suportats i com obtenir-lo * Windows 2000 i XP: la versió recomanada és la 0.44-1. Podeu baixar-vos el paquet en català des de la pàgina de descàrregues del rebost: http://www.softcatala.org/prog171.htm * Windows 98 Segona edició i Me: degut a incompatibilitats amb les biblioteques gràfiques de l'Inkscape, la darrera versió disponible és la 0.42-3. Podeu baixar-vos el paquet en català des del següent ftp de Softcatalà: https://www.softcatala.org/pub/softcatala/inkscape/Inkscape-0.42-2.win32.exe * GNU/Linux: l'Inkscape es troba disponible per a totes les distribucions. Atès la dificultat de proporcionar un únic paquet instal·lable, el mètode d'instal·lació recomenat és mitjançant el gestor de paquets de la vostra propia distribució. * Mac OSX: descarregueu l'Inkscape des de la seva pàgina web: http://www.inkscape.org/download.php?css=css/base.css Per a obtenir el codi font o l'instal·lador original de Windows amb tots els idiomes, aneu a http://www.inkscape.org/download.php?css=css/base.css. Més informació Podeu obtenir més informació quant a l'Inkscape i com col·laborar amb el nostre projecte a http://www.softcatala.org/wiki/Inkscape.
Festa de sortida del Firefox 2.0 a Barcelona
2006-10-23 00:00:00

Aquest dissabte, 28 d'octubre, se celebrarà a Barcelona el llançament de la nova versió del [Firefox](http://www.firefox.cat), la 2.0, que s'anunciarà el dimarts 24 d'aquesta mateixa setmana. La celebració es farà en el [Centre Comarcal Lleidatà](http://www.cclleidata.cat) (Gran Via de les Corts Catalanes, 592), a prop de la plaça de la Universitat. L'acte començarà a les 8 del vespre amb una presentació de les [novetats](http://softcatala.org/wiki/Firefox:2.0/Notes_de_la_versi%C3%B3) que incorpora aquesta nova versió del navegador de [Mozilla](http://wwww.mozilla.com), i es continuarà amb una festa on hi haurà les actuacions de diferents grups convidats. La festa a la capital catalana se suma a les moltes altres celebracions d'[arreu del món](http://www.firefoxparty.com) que s'esperen al llarg d'aquesta setmana. Si esteu interessat a assistir-hi, trobareu més informació i un formulari d'inscripció al lloc web: [festa.firefox.cat](http://festa.firefox.cat)

[![Firefox 2 Festa](http://festa.firefox.cat/cartell.png)](http://festa.firefox.cat)

  * [Mozilla Europe: Celebració del llançament del Firefox 2](http://www.mozilla-europe.org/ca/press/2006/10/23/764-celebracio-del-llancament-del-firefox-2)
  * [Vilaweb: Barcelona celebrarà l'arribada del Firefox 2.0 dissabte](http://www.vilaweb.cat/www/noticia?p_idcmp=2101864)
  * [Racó Català: Festa Firefox 2.0 el dissabte a Barcelona](http://www.racocatala.cat/articles/12371)